Հավելված N 1

ՀՀ կառավարության 2023 թվականի

..................... ..... – ի N ..... - Ն որոշման

**Կ Ա Ր Գ**

**ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ (ԲԱՑԱՌՈՒԹՅԱՄԲ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐԻՆՆԵՐԻ) ԵՎ ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ՊԱՇՏՈՆԱՏԱՐ ԱՆՁԱՆՑ ԾԱՌԱՅՈՂԱԿԱՆ ԵՎ ԱՅԴ ՄԱՐՄԻՆՆԵՐԻՆ ՍՊԱՍԱՐԿՈՂ ԱՎՏՈՄԵՔԵՆԱՆԵՐԻ ՀԱՏԿԱՑՄԱՆ ՈՒ ՇԱՀԱԳՈՐԾՄԱՆ, ՊԵՏԱԿԱՆ ՊԱՇՏՈՆ ԿԱՄ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆ ԶԲԱՂԵՑՆՈՂ ԱՆՁԱՆՑ ՏՐԱՆՍՊՈՐՏԱՅԻՆ ԾԱԽՍԵՐԻ ՓՈԽՀԱՏՈՒՑՄԱՆ**

1. Սույն կարգով սահմանվում են Հայաստանի Հանրապետության փոխվարչապետերի, Հայաստանի Հանրապետության վարչապետի աշխատակազմի, Հայաստանի Հանրապետության նախարարությունների և դրանց առանձնացված կառուցվածքային ստորաբաժանումների, Հայաստանի Հանրապետության կառավարության ենթակա մարմինների, Հայաստանի Հանրապետության վարչապետին ենթակա մարմինների, Հայաստանի Հանրապետության նախարարությունների ենթակա մարմինների և գրասենյակների, ծրագրերի իրականացման գրասենյակների, Հայաստանի Հանրապետության կառավարության կողմից ստեղծված հիմնադրամների և պետական ոչ առևտրային կազմակերպությունների (այսուհետ՝ պետական մարմիններ) ծառայողական ավտոմեքենաների հաշվառման, շահագործման, սպասարկման, ինչպես նաև պետական պաշտոն զբաղեցնող անձանց կանոնադրական գործառույթների իրականացման նպատակով տրամադրված տրանսպորտային ծախսերի փոխհատուցման կարգավորումները։

2. Սույն կարգով սահմանված դրույթների համաձայն առաջարկվում է կանոնակարգել Հայաստանի Հանրապետության գլխավոր դատախազի, Հայաստանի Հանրապետության Կենտրոնական բանկի, Հանրապետության հանարային ծառայությունները կարգավորող հանձնաժողովի, Հայաստանի Հանրապետության քննչական կոմիտեի, Հայաստանի Հանրապետության տնտեսական մրցակցության հանձնաժողովի, Հեռուստատեսության և ռադիոյի հանձնաժողի, Հայաստանի Հանրապետության հավշվեքննիչ պալատի, Հայաստանի Հանրապետության մարդու իրավունքների պաշտպանի, Հայաստանի Հանրապետության հակակոռուպցիոն կոմիտեի, Հայաստանի Հանրապետության բարձրագույն դատական խորհրդի աշխատակազմի, Հայաստանի Հանրապետության վիճակագրության պետական խորհրդի, Հայաստանի Հանրապետության Ազգային ժողովի աշխատակազմի, Հայաստանի Հանրապետության նախագահի աշխատակազմի, Հայաստանի Հանրապետության սահմանադրական դատարանի աշխատակազմի (այսուհետ՝ հանրային իշխանության մարմիններ) ծառայողական ավտոմեքենաների հատկացման, սպասարկման և շահագործման գործընթացը, ծառայողական ավտոմեքենաների սահմանաքանակը, ձեռք բերման չափորոծիչները, վառելիքի, յուղերի ու քսուքների ծախսերի, ավտոդողերի վազքի և կուտակչային մարտկոցների ծառայության ժամկետները, ինչպես նաև սահմանել տրանսպորտային ծախսերի փոխհատուցման կարգը։

3․ Պետական մարմիններին ծառայողական ավտոմեքենաների հատկացման, շահագործման, սպասարկման կամ պետական պաշտոն զբաղեցնող անձանց կանոնադրական գործառույթների իրականացման նպատակով տրամադրված տրանսպորտային ծախսերի փոխհատուցման կարգավորումները պետք է ապահովեն հետևյալ պահանջները․

1) պետական մարմինների բնականոն գուրծունենությունը կազմակերպելու նպատակով տրանսպորտային կարիքների նկատմամբ պահանջների բավարարումը,

2) պետական մարմինների ծառայողական ավտոմեքենաների թվաքանակի օպտիմալացումը, ծառայողական ավտոմեքենաների օգտագործման արդյունավետության շարունակականության բարձրացումը և Հայաստանի Հանրապետության պետական բյուջեի միջոցների տնտեսումը,

3) պետական մարմինների գործառույթների ու զարգացման հեռանկարային ծրագրերի և դրանց առաջադրանքների կատարման և ծառայողական ավտոմեքենաների նկատմամբ պահանջի ու տրանսպորտային ծախսերի փոխհատուցման չափի սահմանման միջև ուղղակի կապի ապահովումը, 4) պետական մարմինների գործունեության օպերատիվ կազմակերպման ապահովումը,

5) պետական մարմինների աշխատանքային պայմանների շարունակական բարելավումը,

6) պետական մարմիններում պաշտոնատար անձանց զբաղեցրած պաշտոնին համապատասխան պատշաճ սպասարկման ապահովումը։

4. Պետական մարմինների պաշտոնատար անձանց և աշխատակիցների տրանսպորտային փոխադրումների նկատմամբ պահանջը՝ կապված գործառույթների և լիազորությունների իրականացման հետ բավարարվում է՝

1) ծառայողական ավտոմեքենաների հատկացման,շահագործման և սպասարկման միջոցով,

2) պետական մարմնի ղեկավարի և պաշտոնատար անձանց նախընտրությամբ, ծառայողական ավտոմեքենա հատկացնելու փոխարեն տրանսպորտային ծախսերի փոխհատուցման ճանապարհով։

5. սույն կարգի համաձայն պետական մարմինների ծառայողական ավտոմեքենա են համարվում՝

1) պետական մարմնի ղեկավարի պաշտոն զբաղեցնող անձանց սպասարկելու նպատակով նախատեսված ավտոմեքենաները (այսուհետ՝ պաշտոնատար անձանց ծառայողական ավտոմեքենաներ), որոնք հատկացվում են նրանց կողմից իրենց պաշտոնական պարտականությունների կատարման հետ կապված տրանսպորտային փոխադրումներ իրականացնելու համար,

2) պետական մարմինների աշխատակիցների սպասարկման համար նախատեսված ծառայողական ավտոմեքենաները (այսուհետ՝ պետական մարմինների սպասարկող ավտոմեքենաներ), հատկացվում են նրանց կողմից պաշտոնական պարտականությունների կատարման հետ կապված տրանսպորտային փոխադրումներ և որոշակի կանոնադրական գործառույթներ իրականացնելու նպատակով։

6. Պետական մարմիններին սպասարկող ավտոմեքենաների շարքին դասվում են.

1) առանց տարբերանշանի սպասարկման ավտոմեքենաները,

2) տարբերանշանով սպասարկման ավտոմեքենաները

3) հատուկ նշանակության սպասարկման ավտոմեքենաները։

7. Պետական մարմինների տարբերանշանով սպասարկման ավտոմեքենաներ են համարվում այն տեսչական և օպերատիվ գործառույթներ ունեցող ծառայություններին հատկացված ավտոմեքենաները, որոնց արտաքին տեսքը ունի առանձնահատուկ գունավորում և ձևավորում, որոշակի գունագրաֆիկական պատկեր, ինչպես նաև տրանսպորտային փոխադրումների ապահովման հետ մեկտեղ վերջիններս իրականացնում են կանոնադրական գործառույթներով պայմանավորված որոշակի գործողություններ։

8. Տարբերանշան ունեցող սպասարկման մեքենայի գունագրաֆիկական պատկերը իր մեջ ներառում է հետևյալ տարրերը՝

1) տրանսպորտային միջոցի արտաքին մակերեսի հիմնական գույնը,

2) հիմնական գույնի նկատմամբ տարբերվող գունային ձևավորում ունեցող հորիզոնական շերտերը,

3) տեղեկատվական նշագիրը,

4) տարբերանշանները։

9. Պետական մարմինների առանց տարբերանշանով սպասարկման ավտոմեքենաներ են համարվում այն ավտոմեքենաները, որոնք նախատեսված են ապահովելու պետական մարմինների աշխատակիցների ծառայողական պարտականությունների կատարմամբ պայմանավորված տրանսպորտային փոխադրումների իրականացումը։

10. Պետական մարմիններին սպասարկող հատուկ նշանակության ավտոմեքենաներ են համարվում այն ավտոմեքենաները, որոնք հագեցված են համապատասխան տեխնիկական միջոցներով և ունեն հատուկ կահավորում, ինչպես նաև նշանակված են կոնկրետ խնդիրների լուծման համար։

11. Պետական մարմիններին ծառայողական նոր ավտոմեքենաներ հատկացվում են՝

 1) պետական մարմնում հաշվառված, օգտագործման մեջ գտնվող, սահմանված կարգի համաձայն օգտակար ծառայության ժամկետը լրացած ավտոմեքենաների փոխարինման համար։ Ընդ որում օգտակար ծառայության ժամկետը լրացած ավտոմեքենաների փոխարինման համար, որոնց շահագործումը իրականացվում է սույն որոշման 4-րդ հավելվածով հաստատված նորմաների գերազանցումով և դրանց հետագա օգտագործումը արդյունավետության տեսանկյունից համարվում է ոչ նպատակահարմար,

2) պետական մարմնին վերապահված նոր գործառույթի իրականացման համար,

3) վթարված և շահագործման ոչ ենթակա ավտոմեքենաների փոխարինման համար, եթե առկա է գնահատման համապատասխան եզրակացությունը։

 12. Ծառայողական ավտոմեքենաների օգտակար ծառայության ժամկետը որոշվում է ՀՀ ֆինանսների նախարարի 2016 թվականի հունվարի 8-ի «Հանրային հատվածի կազմակերպություններում նոր հիմնական միջոցների և սկզբնական արժեքով հաշվառվող կենսաբանական անիվների մաշվածության հաշվարկման նորմատիվային օգտակար ծառայության ժամկետները հաստատելու մասին» թիվ 3-Ն հրամանի (այսուհետ` հրաման) համաձայն։

13. Պետական մարմինների ծառայողական ավտոմեքենաները փոխարինվում կամ հատկացվում են ՀՀ ՏԿԵՆ պետական գույքի կառավարման կոմիտեում (այսուհետ` կոմիտե) հաշվառված, օգտակար ծառայության ժամկետում գտնվող, շահագործման համար պիտանի ավտոմեքենաներով կամ Կոմիտեի կողմից ձեռք բերված նոր ավտոմեքենաներով գույք հատկացնելու մասին ՀՀ կառավարության համապատասխան որոշմամբ։

14. Պաշտոնատար անձանց սպասարկելու նպատակով ձեռք բերվող ծառայողական ավտոմեքենաները իրենց հատկանիշներով պետք է համապատասխանեն սույն որոշման 1-ին կետի 4-րդ ենթակետով հաստատված չափորոշիչներին։

15. Սույն որոշման 1-ին կետի 4-րդ ենթակետով հաստատված չափորոշիչներից տարբերվող չափորոշիչներով կամ Հրամանով սահմանված ծառայության ժամկետից պակաս ծառայության ժամկետ ունեցող պաշտոնատար անձանց ծառայողական ավտոմեքենաների ձեռք բերման թույլտվությունը Կոմիտեի առաջարկության հիման վրա տալիս է ՀՀ կառավարությունը՝ ՀՀ ֆինանսների նախարարության համաձայնության դեպքում։

16. Պաշտոնատար անձանց ծառայողական ավտոմեքենաների առավելագույն գները սահմանվում է ՀՀ ֆինանսների նախարարության կողմից։

17. Պետական մարմինների համար նոր ծառայողական ավտոմեքենաների ձեռքբերման դեպքում՝

1) ավտոմեքենաների վազքը չի կարող գերազանցել 1000 կիլոմետրը, իսկ արտադրության տարեթիվը պետք է համընկնի ձեռքբերման տարեթվի հետ,

2) ավտոմեքենաների պարտադիր ապահովագրությունն իրականացնում են պետական մարմինները,

3) ավտոմեքենաների գնման պայման է հանդիսանում հետերաշխիքային սպասարկումը՝ պայմանագրով նախատեսված սակագներով (մեխանիզմներով),

4) ավտոմեքենաների շահագործման ժամկետը չի կարող պակաս լինել Հրամանով սահմանված տրանսպորտային միջոցների ամորտիզացիոն մասհանումների տարեկան նորմային համապատասխան հաշվարկված ծառայության ժամկետից։

18. Պետական մարմինների պաշտոնատար անձանց ծառայողական ավտոմեքենաները հատկացվում են՝

1) ՀՀ փոխվարչապետեր 2 ավտոմեքենա.

2) ՀՀ վարչապետի աշխատակազմի ղեկավար 1 ավտոմեքենա.

3) ՀՀ նախարարություններ, յուրաքանչյուր նախարարին 1 ավտոմեքենա.

4) ՀՀ մարզպետների աշխատակազմեր, յուրաքանչյուր մարզպետին 1 ավտոմեքենա.

5) ՀՀ կառավարության ենթակա մարմիններ, յուրաքանչյուր ղեկավարին մեկ ավտոմեքենա.

6) ՀՀ վարչապետի ենթակա մարմիններ, յուրաքանրյուր ղեկավարին 1 ավտոմեքենա.

7) ՀՀ նախարարություններին ենթակա մարմիններ, յուրաքանչյուր ղեկավարին 1 ավտոմեքենա.

19. Պետական մարմինների պաշտոնատար անձանց ծառայողական ավտոմեքենաները ամրացվում են համապատասխան պետական մարմնի աշխատակազմի ղեկավարի կամ գլխավոր քարտուղարի համապատասխան իրավական ակտով, որում նշվում են տվյալ պաշտոնատար անձին ամրացվող ավտոմեքենայի բնութագրիչ (այդ թվում տեխնիկական) տվյալները:

20. Պետական մարմիններին սպասարկող ծառայողական ավտոմեքենաները հատկացվում են՝

1) ՀՀ նախարարություններին, ՀՀ մարզպետների աշխատակազմերին սպասարկող առանց տարբերանշանի ավտոմեքենաների քանակը որոշվում է ելնելով անձնակազմի թվաքանակից հետևյալ կերպ՝

51-100 աշխատողի համար- 1 ավտոմեքենա

101-200 աշխատողի համար- 2 ավտոմեքենա

201-300 աշխատողի համար- 3 ավտոմեքենա

301-ից ավել աշխատողի համար- 4 ավտոմեքենա։

2) ՀՀ կառավարության ենթակա մարմիններին, Հանրապետության վարչապետին ենթակա մարմիններին, Հայաստանի Հանրապետության նախարարություններին ենթակա մարմիններին և գրասենյակներին, ծրագրերի իրականացման գրասենյակներին, Հայաստանի Հանրապետության կառավարության կողմից ստեղծված հիմնադրամներին և պետական ոչ առևտրային կազմակերպություններին սպասարկող առանց տարբերանշանի ավտոմեքենաներ չեն հատկացվում։

 21. Պետական մարմիններին սպասարկող տարբերանշանով և հատուկ նշանակության ավտոմեքենաների թվաքանակը սահմանվում է ՀՀ կառավարության որոշմամբ, նրանց կողմից ներկայացված հայտի հիման վրա՝ ՀՀ ֆինանսների նախարարության համաձայնությամբ և Կոմիտեի առաջարկությամբ։

22. Պետական մարմիններին սպասարկող տարբերանշանով և հատուկ նշանակության ավտոմեքենաների նկատմամբ հայտ ներկայացնելիս պետք է պահպանվեն հետևյալ պահանջները՝

1) պետական մարմնում հաշվառված փաստացի օգտագործվող տարբերանշանով և հատուկ նշանակության սպասարկող ավտոմեքենաների թվաքանակը ընդունել, որպես համապատասխան մարմիններին հատկացվող ավտոմեքենաների առավելագույն սահմանաչափ,

2) գործառույթների կատարումով պայմանավորված առավելագույն սահմանաչափի պահպանման անհրաժեշտության հիմնավորում,

3) նոր վերապահված գործառույթով կամ առաջադրված խնդիրների լուծումով պայմանավորված առավելագույն սահմանաչափը գերազանցող ավտոմեքենաների նկատմամբ պահանջի հիմնավորում։

23. Պետական մարմիններին սպասարկող ավտոմեքենաները՝

ա) կարող են օգտագործվել, այդ թվում որպես հերթապահ ավտոմեքենա, ինչպես պետական մարմնի աշխատակիցներին սպասարկելու, այնպես էլ պետական մարմնի միայն մեկ կամ մի քանի ստորաբաժանումների գործառույթները ապահովելու համար,

բ) չեն կարող հատկացվել պաշտոնատար անձանց, որպես ծառայողական ավտոմեքենա։

24. Պետական մարմինները ծառայողական ավտոմեքենաների հատկացման համար սույն որոշմամբ սահմանված կարգով կազմված հայտերը Կոմիտե պետք է ներկայացնեն ՄԺԾԾ և առաջիկա տարվա բյուջետային ֆինանսավորման հայտերը ԲԳԿ-ների կողմից Հայաստանի Հանրապետության ֆինանսների նախարարություն ներկայացնելու ժամկետների ավարտից առնվազն 15 օր առաջ ։

25. Կոմիտեն սույն կարգի 24-րդ կետով նշված հայտը ստանալուց հետո 7 աշխատանքային օրվա ընթացքում քննարկում է հայտով ներկայացված ավտոմեքենաների նկատմամբ պահանջը իր հաշվեկշռում հաշվառված շահագործման ենթակա ավտոմեքենաներով բավարարելու կամ նոր ավտոմեքենաների ձեռք բերման նպատակով Կոմիտեի կողմից բյուջետային գործընթացի շրջանակներում իր բյուջետային ֆինանսավորման հայտի մեջ ներառելու հարցը։ Ընդ որում եթե ներկայացված հայտը հնարավոր չէ բավարարել Կոմիտեի հաշվեկշռում հաշվառված ավտոմեքենաների հաշվին, ապա Կոմիտեն սահմանված ժամկետում բյուջետային հայտը ներկայացնում է Հայաստանի Հանրապետության ֆինանսների նախարարություն։

26. Կոմիտեն, բյուջետային հայտը սահմանված կարգով ընդունելու դեպքում ապահովում է համապատասխան մարմիններին ծառայողական ավտոմեքենաների ավտոմեքենաների հատկացման գործընթացի իրականացումը։

27. Պետական մարմինների ղեկավարների նախընտրությամբ սույն կարգի 11-րդ կետի 1-ին և 3-րդ ենթակետերով նախատեսված ծառայողական ավտոմեքենաներով փոխարինելու կամ նոր 2-րդ ենթակետով ավտոմեքենա հատկացնելու փոխարեն կարող է հատկացվել տրանսպորտային ծախսերի փոխհատուցում (այսուհետ՝ այլընտրանքային տարբերակ) առավելագույնը մեկ ավտոմեքենայի պահպանման համար Հայաստանի Հանրապետության պետական բյուջեով նախատեսված ծախսի չափով։

 28. Պետական մարմինները ծառայողական ավտոմեքենաների նկատմամբ պահանջի այլընտրանքային տարբերակին անցնելու դեպքում պարտավոր են բյուջետային ֆինանսավորման հայտերի ներկայացման սահմանված ժամկետներում սույն կարգի համաձայն հաշվարկել տրանսպորտային ծախսերի փոխհատուցման չափը և այն բյուջետային գործընթացի շրջանակներում ներառել իրենց բյուջետային ֆինանսավորման հայտում։

29. Պետական մարմինները այլընտրանքային տարբերակի դեպքում տրանսպորտային ծախսերի փոխհատուցման չափը որոշում են ելնելով Հայաստանի Հանրապետության ֆինանսների նախարարության կողմից մշակված մեթոդաբանությունից։ 30. Տրանսպորտային ծախսերի փոխհատուցման մեթոդաբանությունը իր մեջ ներառում է երեք տարբերակ՝

1) պետական մարմնի ղեկավարի որոշմամբ ընտրված որոշակի անձանց շրջանակի համար յուրաքանչյուր օրացույցային օրվա կտրվածքով սահմանված որոշակի լիտր բենզինի արժեքին հավասար գումարի չափով ծախսերի փոխհատուցում,

2) 1-ին ենթակետով չնախատեսված անձանց կողմից համապատասխան գործառույթների իրականացման համար տաքսի ծառայության ձեռքբերում

3) հատուկ նշանակության առաջադրանքների կատարման համար պետական մարմնին ամրացված սպասարկման համար նախատեսված հերթապահ տրանսպորտային միջոցի օգտագործում։

31. Սույն կարգի 29-րդ կետում նշված տարբերակներից որևէ մեկի կամ անձանց շրջանակի ընտրության նպատակահարմարությունը որոշում է պետական մարմնի ղեկավարը։

32. Այլընտրանքային տարբերակի ընտրության դեպքում, եթե այն կոչված է փոխարինելու պետական մարմնի հաշվեկշռում հաշվառված և օգտագործվող ավտոմեքենաներին ապա պետական մարմինը պարտավոր է բյուջետային հայտը ընդունվելու և բյուջետային ֆինանսավորումը կատարելու դեպքում փոխարինվող ավտոմեքենան մեկ ամսվա ընթացքում հանձնել Կոմիտեի տնօրինությանը։

33. Կոմիտեն պարտավոր է իրականացնել պետական մարմինների ծառայողական ավտոմեքենաների, այդ թվում տարբերանշանով և հատուկ նշանակության ավտոմեքենաների հաշվառում և յուրաքանչյուր հաշվետու տարվա մինչև դեկտեմբերի 20-ը Հայաստանի Հանրապետության վարչապետի աշխատակազմ ներկայացնել ամփոփ տեղեկանք՝ հաշվառման արդյունքների վերաբերյալ։

34. Առաջարկել հանրային իշխանության մարմիններին՝ սույն որոշումն ուժի մեջ մտնելուց հետո երեք ամսյա ժամկետում կանոնակագել սույն կարգով սահմանված դրույթների համաձայն համապատասխան մարմիններում ծառայողական ավտոմեքենաների հատկացման, շահագործման գործընթացը, սահմանել ավտոմեքենաների սահմանաքանակը, ձեռք բերման չափորոշիչները, վառելիքի յուղերի ու քսուքների ծախսի, ավտոյուղերի վազքի, կուտակչային մարտկոցների ծառայության ժամկետները, ինչպես նաև պետական պաշտոն զբաղեցնող անձանց տրանսպորտային ծախսերի փոխհատուցման կարգը։ Առաջարկել հանրային ծառայության մարմինների ղեկավարներին սույն կարգով սահմանված կանոնակարգումները 15 աշխատանքային օրվա ընթացքում Հայաստանի Հանրապետության ֆինանսների նախարարության դրական կարծիքի դեպքում Կոմիտեի առաջարկությամբ ներկայացնել Հայաստանի Հանրապետության կառավարության համաձայնությանը։

 ՀՀ վարչապետի աշխատակազմի ղեկավար Ա. Հարությունյան